CELEX: 32016D0039
Language: bg
Date: 2016-11-08 00:00:00
Title: Решение (ЕС) 2016/1975 на Европейската централна банка от 8 ноември 2016 година относно пределегирането на правомощията за предоставяне на временна акредитация (ЕЦБ/2016/39)

11.11.2016   
            
            
               BG
            
            
               Официален вестник на Европейския съюз
            
            
               L 304/9
            
         РЕШЕНИЕ (ЕС) 2016/1975 НА ЕВРОПЕЙСКАТА ЦЕНТРАЛНА БАНКА
   от 8 ноември 2016 година
   относно пределегирането на правомощията за предоставяне на временна акредитация (ЕЦБ/2016/39)
   ИЗПЪЛНИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Договора за функционирането на Европейския съюз, и по-специално член 128 от него,
   като взе предвид Устава на Европейската система на централните банки и на Европейската централна банка, и по-специално член 16 от него,
   като взе предвид Решение ЕЦБ/2013/54 от 20 декември 2013 г. относно процедурите по акредитация на производителите на защитени евроматериали и евроматериали и за изменение на Решение ЕЦБ/2008/3 (1), и по-специално член 3, параграф 2 от него,
   като има предвид, че:
   
               (1)
            
            
               Изпълнителният съвет е компетентен да взема всички решения, отнасящи се до акредитацията на производител съгласно членове 6, 16—18 и 20 от Решение ЕЦБ/2013/54, и да пределегира правомощията за предоставяне на временна акредитация съгласно член 6 от същото решение на един или повече от членовете си.
            
         
               (2)
            
            
               С оглед на допълнителното оптимизиране на процедурата по акредитация правомощията за предоставяне на временна акредитация следва да се пределегират на члена на Изпълнителния съвет, пред когото се отчита дирекция „Банкноти“.
            
         
               (3)
            
            
               За да се обезпечи колективната отговорност на Изпълнителния съвет, членът на Изпълнителния съвет, в полза на когото са пределегирани правомощията, следва да представя на Изпълнителния съвет годишен доклад относно решенията за акредитация, освен ако не са били предоставени акредитации.
            
         
               (4)
            
            
               В Решение ЕЦБ/2012/15 (2) се посочват правомощия, предоставени на Изпълнителния съвет в съответствие с член 2, параграф 3 от Решение ЕЦБ/2011/8 (3) и с член 2, параграф 4 от Решение ЕЦБ/2010/22 (4). Решения ЕЦБ/2011/8 и ЕЦБ/2010/22 бяха отменени с Решение ЕЦБ/2013/54. От съображения за яснота следва да бъде отменено и Решение ЕЦБ/2012/15.
            
         
               (5)
            
            
               Предвид необходимостта от ефективна организация на процедурата по акредитация и с оглед на висящите спешни заявления за акредитация пределегирането следва да бъде извършено възможно най-скоро и да влезе в сила в деня на публикуването му в Официален вестник на Европейския съюз,
               
            
         ПРИЕ НАСТОЯЩОТО РЕШЕНИЕ:
   Член 1
   Пределегиране на правомощия
   Изпълнителният съвет пределегира на члена на Изпълнителния съвет, пред когото се отчита дирекция „Банкноти“, правомощията за предоставяне на временна акредитация съгласно член 6 от Решение ЕЦБ/2013/54.
   Член 2
   Задължение за докладване
   Членът на Изпълнителния съвет, пред когото се отчита дирекция „Банкноти“, представя на Изпълнителния съвет годишен доклад относно предоставените съгласно член 1 акредитации, освен ако такива не са били предоставени.
   Член 3
   Отмяна
   Решение ЕЦБ/2012/15 се отменя.
   Член 4
   Влизане в сила
   Настоящото решение влиза в сила в деня след публикуването му в Официален вестник на Европейския съюз.
   
      Съставено във Франкфурт на Майн на 8 ноември 2016 година.
      
         
            Председател на ЕЦБ
         
         Mario DRAGHI
      
   
   
      (1)  ОВ L 57, 27.2.2014 г., стр. 29.
   
      (2)  Решение ЕЦБ/2012/15 от 17 юли 2012 г. относно вторичното делегиране на правомощия по предоставяне, подновяване или удължаване на акредитации (ОВ L 209, 4.8.2012 г., стр. 17).
   
      (3)  Решение ЕЦБ/2011/8 от 21 юни 2011 г. относно процедурите по акредитация за екологосъобразност и за здравословни и безопасни условия за производството на евробанкноти (ОВ L 176, 5.7.2011 г., стр. 52).
   
      (4)  Решение ЕЦБ/2010/22 от 25 ноември 2010 г. относно процедурата по акредитация за качество на производителите на евробанкноти (ОВ L 330, 15.12.2010 г., стр. 14).